ai4bharat/Pralekha huggingface dataset:
स्वास्थ्य एवं परिवार कल्याण मंत्रालय
कोविड राहत सहायता पर अपडेट
अब तक राज्यों और केंद्रशासित प्रदेशों को 13,000 से अधिक ऑक्सीजन कंसट्रेटर, 15,800 से अधिक ऑक्सीजन सिलेंडर, 19 ऑक्सीजन उत्पादन संयंत्र, 10,000 से अधिक वेंटिलेटर/बीआई पीएपी, ~6.1 लाख रेमडेसिविर इंजेक्शन को शीघ्रता से वितरित किया गया/ भेजा गया है।
भारत सरकार को 27 अप्रैल, 2021 से विभिन्न देशों/संगठनों से कोविड-19 राहत चिकित्सा आपूर्तियों और उपकरणों का अंतरराष्ट्रीय सहयोग मिल रहा है। इन्हें राज्यों और केंद्रशासित प्रदेशों को तत्काल भेजा/वितरित किया जा रहा है।
27 अप्रैल, 2021 से 19 मई, 2021 तक कुल मिलाकर 13,093 ऑक्सीजन कंसट्रेटर, 15,801 ऑक्सीजन सिलेंडर, 19 ऑक्सीजन उत्पादन संयंत्र, 10,425 वेंटिलेटर/बीआई पीएपी, ~6.1 लाख रेमडेसिविर शीशियों को सड़क और वायु मार्ग के माध्यम से वितरित किया गया/ भेजा गया है।
ओंटारियो , कुवैत, ओमान, म्यांमार, यूएसआईएसपीएफ और यूके मेडिकल एड इंटरनेशनल से 18/19 मई, 2021 को प्राप्त बड़े खेप
|
|
खेप
|
|
मात्रा
|
|
ऑक्सीजन कंसट्रेटर
|
|
219
|
|
वेंटिलेट/बीआई-पीएपी/सीपीएपी
|
|
500इसके अतिरिक्त प्राप्त पीपीई और वायरल ट्रांसपोर्ट मीडिया ट्यूब
राहत सामग्रियों को राज्यों/केंद्र शासित प्रदेशों और संस्थानों को तुरंत आवंटन और सुव्यवस्थित वितरण करना एक सतत प्रयास है।
केंद्रीय स्वास्थ्य मंत्रालय नियमित आधार पर इसकी व्यापक निगरानी कर रहा है। अनुदान, सहायता और दान के रूप में बतौर अंतरराष्ट्रीय सहयोग विदेशी कोविड राहत सामग्री की प्राप्ति और आवंटन के समन्वय के लिए केंद्रीय स्वास्थ्य मंत्रालय में एक समर्पित समन्वय प्रकोष्ठ बनाया गया है। 26 अप्रैल, 2021 से इस प्रकोष्ठ ने काम करना शुरू कर दिया है। वहीं स्वास्थ्य मंत्रालय ने एक मानक संचालन प्रक्रिया तैयार की है और 2 मई, 2021 से इसे लागू किया गया है।
संघ लोक सेवा आयोग
दिसंबर, 2021 में यूपीएससी द्वारा भर्ती परिणाम को अंतिम रूप दिया गया
संघ लोक सेवा आयोग द्वारा दिसंबर, 2021 के दौरान निम्नलिखित भर्ती परिणाम को अंतिम रूप दिया गया है। अनुशंसित उम्मीदवारों को डाक द्वारा व्यक्तिगत रूप से सूचित किया गया है।
पूरी सूची देखने के लिए यहां क्लिक करें
विद्युत मंत्रालय
एनटीपीसी ने प्रतिष्ठित सीआईआई-आईटीसी सस्टेनेबिलिटी पुरस्कार 2019 जीता
एनटीपीसी लिमिटेड, विद्युत मंत्रालय के अंतर्गत एक केंद्रीय सार्वजनिक उपक्रम और भारत की सबसे बड़ी बिजली उत्पादन कंपनी ने, कॉर्पोरेट उत्कृष्टता श्रेणी के अंतर्गत उत्कृष्ट उपलब्धि के लिए, प्रतिष्ठित सीआईआई-आईटीसी सस्टेनेबिलिटी पुरस्कार 2019 जीता है। साथ ही, कंपनी की सीएसआर श्रेणी में महत्वपूर्ण उपलब्धि के लिए सराहना भी की गई।
एनटीपीसी हमेशा ही पावर स्टेशनों के आसपास अपने समुदायों के सतत विकास के लिए प्रयासरत रहता है। इसने अपने प्रमुख सीएसआर कार्यक्रम, जीईएम  को अपने पावर स्टेशन के आसपास प्रतिष्ठापित किया है, 4 सप्ताह का आवासीय कार्यक्रम, वंचित पृष्ठभूमि से आनेवाली और स्कूल जानेवाली लड़कियों को लाभ पहुंचाकर उनके समग्र विकास को समर्थन प्रदान करने के लिए।
एनटीपीसी द्वारा ठेकेदार श्रम सूचना प्रबंधन प्रणाली  की भी शुरुआत की है, जिसके माध्यम से ठेका श्रमिकों को परियोजना स्थलों पर महीने के अंतिम दिन भुगतान किया जाता है।
सीआईआई-आईटीसी सस्टेनेबिलिटी पुरस्कार, निरंतरता में उत्कृष्ट प्रथाओं की पहचान करते हैं और उन्हें पुरस्कृत करते हैं। देश में सस्टेनेबिलिटी की पहचान के लिए इसे सबसे विश्वसनीय मंच माना जाता है।
62,110 मेगावाट की कुल स्थापित क्षमता के साथ, एनटीपीसी समूह के पास 70 पावर स्टेशन हैं, जिनमें 24 कोयला, 7 संयुक्त चक्र गैस/ तरल ईंधन, 1 हाइड्रो, 13 नवीकरणीय और 25 सहायक एवं जेवी पावर स्टेशन शामिल हैं।
एसजी/एएम/एके/एसके
(Visitor Counter : 413
प्रधानमंत्री कार्यालय
आयुष्मान भारत ने छत्तीसगढ़ के 21 वर्षीय व्यक्ति की जान बचाई
हृदय में डबल वाल्व का प्रतिस्थापन अब गरीबों के लिए असंभव नहीं
छत्तीसगढ़ के 21 वर्षीय व्यक्ति संजय वर्गेम को 14 फरवरी, 2019 को सीने में दर्द, घबराहट, सिर में चक्कर, जुखाम और 1-2 वर्ष के दौरान तनाव के चलते सांस की कमी के कारण अस्पताल में भर्ती किया गया था।
पूरी जांच के बाद पता चला कि उसके हृदय में डबल वाल्व के प्रतिस्थापन की जरूरत है।
अत्यंत गरीब परिवार का एक सदस्य होने के कारण, चिकित्सक द्वारा बताये गए उपचार के लिए उसके पास पैसे नहीं थे। परिणामस्वरूप वर्गेम और उसका परिवार निराश होकर अपने गांव लौट गया। किन्तु, गांव लौटने के बाद शीघ्र ही उसे प्रधानमंत्री जन-आरोग्य योजना के बारे में पता चला, जो संजय और उसके परिवार के लिए एक वरदान साबित हुआ। जिस शल्य चिकित्सा के लिए उसे 2 लाख रूपये खर्च करने पड़ते, प्रधानमंत्री जन-आरोग्य योजना के तहत 18 फरवरी, 2019 को वह शल्य चिकित्सा निशुल्क कर दी गई।
अब वह पीड़ा से मुक्त है और खुशहाल तथा स्वस्थ जीवन व्यतीत कर रहा है।
आज वह एक स्वस्थ व्यक्ति है और विश्व की इस सबसे बड़ी स्वास्थ्य योजना की सफलता के बारे में बताने के लिए प्रधानमंत्री से मुलाकात करने वाले 31 लाभार्थियों में से एक है।
आयुष्मान भारत योजना 2018 में ठीक एक वर्ष पहले शुरू की गई थी। यह विश्व की सबसे बड़ी स्वास्थ्य बीमा योजना है। देश के 10.74 करोड़ से अधिक गरीब लोगों को चिकित्सा सुविधा प्रदान करना इसका लक्ष्य है।
पिछले एक वर्ष में, संजय वर्गेम जैसे 50,000 से अधिक मरीजों को अपने राज्य से बाहर चिकित्सा सुविधाएं मिली, जहां आयुष्मान भारत कार्यक्रम के माध्यम से इस प्रकार की सर्वोत्तम सुविधाएं उपलब्ध थीं।
आयुष्मान भारत प्रधानमंत्री जन-आरोग्य योजना के तहत 16,085 अस्पतालों को पैनलबद्ध करने के साथ-साथ 41 लाख से अधिक लाभार्थियों का उपचार किया गया और 10 करोड़ से अधिक ई-कार्ड जारी किए गए हैं।
आयुष्मान भारत के तहत देशभर में 20,700 से अधिक हेल्थ एंड वेलनेस सेंटरों को चालू किया गया है।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी कोविड टीकाकरण के तहत अब तक 177.44 करोड़ से अधिक टीके लगाए जा चुके हैं
भारत में सक्रिय मरीजों की संख्या 1,11,472 है
सक्रिय मामलों की दर 0.26 प्रतिशत है
स्वस्थ होने की वर्तमान दर 98.54 प्रतिशत
बीते चौबीस घंटों में 20,439 लोग स्वस्थ हुए,अब तक स्वस्थ हुए कुल लोगों की संख्या 4,22,90,921 है
पिछले 24 घंटों में 10,273 नए मामले सामने आए
दैनिक सक्रिय मामलों की दर 1.00 प्रतिशत है
साप्ताहिक सक्रिय मामलों की दर 1.26 प्रतिशत है
अब तक 76.67 करोड़ जांच की जा चुकी हैं,बीते चौबीस घंटों में 10,22,204 जांच की गई
जल शक्ति मंत्रालय
मीडिया प्रोफेशनलों के लिए दूरस्थ शिक्षा के माध्यम से ‘ भारत में जल संसाधन सेक्टर का सिंहावलोकन‘ पर प्रशिक्षण सह कार्यशाला
जल शक्ति मंत्रालय का जल संसाधन विभाग, आरडी एंड जीआर जल संसाधनों के नियोजन, विकास एवं प्रबंधन में जल सेक्टर के प्रोफेशनलों के प्रशिक्षण एवं क्षमता निर्माण के क्षेत्र में ‘उत्कृष्टता केंद्र‘ के रूप में कार्य कर रहा है।
पुणे स्थित एनडब्ल्यूए नियमित रूप से एनजीओ एवं मीडिया प्रोफेशनलों के लिए आवासीय प्रशिक्षण कार्यक्रम का संचालन करता है। वर्तमान महामारी स्थिति के कारण, जल शक्ति मंत्रालय ने ऑनलाइन प्लेटफॉर्म का उपयोग करते हुए कार्यक्रमों का संचालन करने का निर्देश दिया है। इसी के अनुरूप, 05-09 अक्तूबर, 2020 के दौरान मीडिया प्रोफेशनलों के लिए दूरस्थ शिक्षा के माध्यम से ‘भारत में जल संसाधन सेक्टर का सिंहावलोकन‘ पर प्रशिक्षण सह कार्यशाला का संचालन किया जाएगा।
प्रतिभागियों को उनकी ड्यूटी के वर्तमान स्थान से इस कार्यक्रम में उपस्थित होना होगा और इसके लिए उन्हें एनडब्ल्यूए जाने की आवश्यकता नहीं है। कार्यक्रमों के विवरण उल्लेखित लिंक पर उपलब्ध हैं।
प्रोग्राम ब्रोशर: https://nwa.mah.nic.in/upcoming.htm
नामांकन काल लेटर: https://nwa.mah.nic.in/upcoming.htm
कोर्स रजिस्ट्रेशन: https://forms.gle/ksbuyHi3AwYHfzHL9
मत्स्यपालन, पशुपालन और डेयरी मंत्रालय
श्री परषोत्तम रुपाला कल योग सत्र में शामिल होंगे
गुजरात के प्रतिष्ठित स्थल सोमनाथ में योगोत्सव का आयोजन
1000 से अधिक किसान इस आयोजन का हिस्सा बनेंगे
दूध और डेयरी उत्पादों का उपयोग कर अच्छे स्वास्थ्य और सेहत के लिए जन आंदोलन खड़ा करने के मकसद से आयोजन
कार्यक्रम का विषय- सही जीवनशैली और पौष्टिक भोजन के साथ योग
डॉ. संजीव कुमार बालियान और डॉ. एल. मुरुगन क्रमशः ऋषिकेश और कन्याकुमारी में इसी तरह के कार्यक्रमों में भाग लेंगे
अंतर्राष्ट्रीय योग दिवस के काउंटडाउन कार्यक्रम की शुरुआत
आज़ादी के अमृत महोत्सव के हिस्से के रूप में और अंतर्राष्ट्रीय योग दिवस 2022 के काउंटडाउन इवेंट के रूप में केंद्रीय मत्स्यपालन, पशुपालन और डेयरी मंत्री श्री परषोत्तम रुपाला मुख्य अतिथि के रूप में अपनी उपस्थिति के साथ गुजरात के सोमनाथ में योगोत्सव में भाग लेंगे। केंद्रीय मंत्री अरब सागर में सूर्यास्त की पृष्ठभूमि में सोमनाथ मंदिर परिसर में जूनागढ़, अमरेली और राजकोट के हजार से अधिक डेयरी किसानों के साथ योग सत्र में हिस्सा लेंगे।
भारत सरकार आज़ादी का अमृत महोत्सव मना रही है और आयुष मंत्रालय ने अंतर्राष्ट्रीय योग दिवस  के काउंटडाउन के रूप में कार्यक्रम आयोजित करने का प्रस्ताव रखा है। भारत सरकार के मतस्यपालन, पशुपालन और डेयरी मंत्रालय के तहत पशुपालन और डेयरी विभाग, राष्ट्रीय डेयरी विकास बोर्ड  और गुजरात सहकारी दुग्ध विपणन संघ  के सहयोग से 17 जून, 2022 को सोमनाथ, गुजरात में योगोत्सव मना रहा है। योगोत्सव का मुख्य विषय 'सही जीवन और पौष्टिक भोजन के साथ योग' है।
योग का विहंगम दृश्य योग की भावना को उनके जीवन और विश्वदृष्टि में प्रचारित करने और विकसित करने के लिए प्रभाव और संकल्प पैदा करेगा।
श्री देवभाई मालम, राज्य मंत्री, पशुपालन और गाय-प्रजनन, गुजरात सरकार, श्री राजेश चुडासमा, माननीय संसद सदस्य  और श्री अतुल चतुर्वेदी, सचिव, पशुपालन एवं डेयरी, भारत सरकार और अन्य गणमान्य व्यक्ति अपनी उपस्थिति के साथ इस कार्यक्रम में शामिल हो रहे हैं।
कार्यक्रम की शुरुआत श्री कीर्तिधन गढ़वी के लोक प्रस्तुति 'दयारो' से होगी। कार्यक्रम के हिस्से के रूप में, एनडीडीबी द्वारा विकसित गोबर गैस घोल आधारित जैविक खाद और शिशु संजीवनी का श्री परषोत्तम रुपाला द्वारा शुभारंभ किया जाएगा।
विभाग का लक्ष्य महत्वपूर्ण आवश्यक पोषक तत्वों और लगभग संपूर्ण भोजन के अच्छे स्रोत के रूप में दूध और डेयरी उत्पादों को बढ़ावा देकर स्वास्थ्य और कल्याण के लिए जन आंदोलन के रूप में अंतर्राष्ट्रीय योग दिवस 2022 की गतिविधियों में अधिक लोगों को जोड़ना है। गुजरात सरकार इस आयोजन को भव्य रूप से सफल बनाने के लिए उत्साहपूर्वक सभी प्रशासनिक और लॉजिस्टिक्स से जुड़ी सहायता प्रदान कर रही है।
गंगा घाट, ऋषिकेश, उत्तराखंड और विवेकानंद रॉक मेमोरियल, कन्याकुमारी, तमिलनाडु में पशुपालन और डेयरी विभाग द्वारा इसी की तर्ज पर काउंटडाउन कार्यक्रम आयोजित किए जा रहे हैं। मत्स्य पालन, पशुपालन और डेयरी राज्यमंत्री डॉ. संजीव कुमार बालियान और मत्स्य पालन, पशुपालन और डेयरी राज्य मंत्री डॉ. एल मुरुगन योगोत्सव में क्रमशः कन्याकुमारी और ऋषिकेश में डेयरी किसानों के साथ योग सत्र में भाग लेंगे।
पृथ्वी विज्ञान मंत्रालय
भारत और ताजिकिस्तान के बीच जल संसाधन अनुसंधान, विशेष रूप से ग्लेशियर निगरानी, गैर-पारंपरिक ऊर्जा, अंतरिक्ष प्रौद्योगिकी के शांतिपूर्ण उपयोग और आपदा प्रबंधन जैसे मुद्दों पर चर्चा हुई
केंद्रीय मंत्री डॉ. जितेंद्र सिंह ने लिस्बन  में आयोजित संयुक्त राष्ट्र महासागर सम्मेलन से इतर ताजिकिस्तान गणराज्य के ऊर्जा और जल संसाधन मंत्री श्री दलेर जुमा शोफाकिर के साथ द्विपक्षीय बैठक की
केंद्रीय विज्ञान, प्रौद्योगिकी और पृथ्वी विज्ञान मंत्री डॉ. जितेंद्र सिंह ने लिस्बन  में आयोजित संयुक्त राष्ट्र महासागर सम्मेलन से इतर ताजिकिस्तान गणराज्य के ऊर्जा और जल संसाधन मंत्री श्री दलेर जुमा शोफाकिर के साथ द्विपक्षीय बैठक की और आपसी हितों के कई मुद्दों पर विचार-विमर्श किया।
दोनों मंत्रियों ने ग्लेशियर निगरानी और समझ तथा गैर-पारंपरिक ऊर्जा आदि पर विशेष ध्यान केंद्रित करते हुए जल संसाधन अनुसंधान के बारे में पर चर्चा की। ताजिकिस्तान के मंत्री ने भारत से सतत विकास के लिए जल पर वैश्विक जल कार्रवाई और जलवायु प्रतिरोध के बारे में समर्थन करने का अनुरोध किया।
डॉ. जितेंद्र सिंह ने कहा कि प्रधानमंत्री श्री नरेन्द्र मोदी ने इस साल जनवरी में ताजिकिस्तान, कजाकिस्तान, किर्गिज गणराज्य, तुर्कमेनिस्तान और उजबेकिस्तान के राष्ट्रपतियों की भागीदारी के साथ वर्चुअल रूप से भारत-मध्य एशिया शिखर सम्मेलन की पहली बैठक की मेजबानी की थी जो इस बात का प्रतीक है कि भारत और मध्य-एशियाई देशों के नेताओं द्वारा व्यापक और स्थायी भारत-मध्य एशिया साझेदारी को महत्व दिया गया है।
डॉ. जितेंद्र सिंह ने वर्ष 2020 में व्यापार-आर्थिक, वैज्ञानिक और तकनीकी सहयोग पर ताजिकिस्तान और भारत के अंतर सरकारी आयोग की 11वीं बैठक का भी उल्लेख किया जिसमें अर्थव्यवस्था, व्यापार, वित्त, निवेश, निजी क्षेत्र, उद्योग और प्रौद्योगिकियों, परिवहन, कृषि, ऊर्जा, शिक्षा, संस्कृति और पर्यटन के क्षेत्रों में सहयोग के बारे में चर्चा हुई।
डॉ. जितेंद्र सिंह ने अपने ताजिक समकक्ष दलेर जुमा शोफाकिर को बताया कि 2018 में भारत के राष्ट्रपति श्री राम नाथ कोविंद की ताजिकिस्तान की राजकीय यात्रा के दौरान, अंतरिक्ष, प्रौद्योगिकी के शांतिपूर्ण उपयोग, आपदा प्रबंधन, नवीकरणीय ऊर्जा और कृषि अनुसंधान तथा शिक्षा जैसे महत्वपूर्ण क्षेत्रों में आठ समझौता ज्ञापनों / समझौतों पर हस्ताक्षर किए गए थे।
दोनों मंत्रियों ने दोनों देशों के बीच घनिष्ठ सहयोग की प्रशंसा करते हुए आशा व्यक्त की कि भविष्य में यह साझेदारी और भी मजबूत होगी।
यह उल्लेख करना उचित है कि भारत और ताजिकिस्तान के बीच पारंपरिक रूप से मधुर संबंध हैं और फार्मा, स्वास्थ्य देखभाल, रसायन आदि क्षेत्रों में मिलकर कार्य कर रहे हैं। संयोग से प्रधानमंत्री श्री नरेन्द्र मोदी के नेतृत्व में इन सभी क्षेत्रों को विशेष रूप से कोविड महामारी के बाद विशेष प्रोत्साहन मिला है।
वित्त मंत्रालय
भारतीय रिजर्व बैंक 2022-23 से डिजिटल रुपी जारी करेगा
अवसंरचना की समन्वित सूची में डाटा सेंटर तथा ऊर्जा भंडारण प्रणालियां शामिल की जाएंगी
विशेषज्ञ समिति वेंचर कैपिटल तथा निजी इक्विटी निवेश में वृद्धि का अध्ययन करेगी
पिछले वर्ष वेंचर कैपिटल तथा निजी इक्विटी द्वारा 5.5 लाख करोड़ रुपये का निवेश किया गया
महत्वपूर्ण सनराइज क्षेत्रों को बढ़ावा देने के लिए निजी फंड मैनेजरों द्वारा प्रबंधित थीमेटिक फंडों से मिश्रित वित्त
परियोजनाओं की वित्तीय व्यवहार्यता बढ़ाने के लिए बहु-स्तरीय एजेंसियों से तकनीकी एवं ज्ञान सहायता
केन्द्रीय वित्त एवं कॉरपोरेट कार्य मंत्री श्रीमती निर्मला सीतारमण ने आज संसद में केन्द्रीय बजट 2022-23 पेश करते हुए ब्लॉक चेन तथा अन्य प्रौद्योगिकियों का उपयोग करते हुए डिजिटल रुपी लागू करने का प्रस्ताव रखा, जिसे भारतीय रिजर्व बैंक द्वारा 2022-23 से जारी किया जाएगा। वित्त मंत्री ने कहा कि केन्द्रीय बैंक डिजिटल करेंसी  डिजिटल अर्थव्यवस्था को व्यापक रूप से बढ़ावा देगी। उन्होंने कहा कि ‘डिजिटल करेंसी से और अधिक दक्ष और किफायती करेंसी प्रबंधन प्रणाली का निर्माण होगा।’
उन्होंने देश में निवेश तथा ऋण उपलब्धता को बढ़ावा देने के लिए विभिन्न अन्य पहलों का भी प्रस्ताव रखा।
अवसंरचना स्थिति
श्रीमती सीतारमण ने प्रस्ताव रखा कि डेंस चार्जिंग अवसंरचना तथा ग्रिड-स्केल बैट्री प्रणालियों सहित डाटा केन्द्रों तथा ऊर्जा भंडारण प्रणालियों को अवसंरचना की समन्वित सूची में शामिल किया जाएगा। उन्होंने कहा कि ‘’इससे डिजिटल अवसंरचना तथा स्वच्छ ऊर्जा भंडारण के लिए ऋण उपलब्धता की सुविधा प्राप्त होगी।’’
वेंचर कैपिटल तथा निजी इक्विटी निवेश
वित्त मंत्री ने वेंटर कैपिटल तथा निजी इक्विटी निवेश में तेजी लाने की जांच करने तथा उपयुक्त उपायों का सुझाव देने के लिए एक विशेषज्ञ समिति की स्थापना करने का प्रस्ताव रखा। उन्होंने कहा कि वेंटर कैपिटल तथा निजी इक्विटी ने सबसे बड़े स्टार्टअप तथा विकास परितंत्रों में से एक को सुगम बनाते हुए पिछले वर्ष 5.5 लाख करोड़ रुपये से अधिक का निवेश किया। उन्होंने कहा, ‘इस निवेश को बढ़ावा देने के लिए नियामकीय तथा अन्य बाधाओं की समग्र जांच करने की आवश्यकता है।’
मिश्रित वित्त
श्रीमती सीतारमण ने कहा कि सरकार समर्थित फंड एनआईआईएफ तथा सिडबी फंडों के फंड ने स्केल पूंजी उपलब्ध कराई थी, जिसका बहुगुणक प्रभाव पड़ा था। उन्होंने कहा कि क्लाइमेट एक्शन, डीप-टेक, डिजिटल अर्थव्यवस्था, फार्मा तथा एग्री-टेक जैसे महत्वपूर्ण सनराइज सेक्टरों को प्रोत्साहित करने के लिए सरकार मिश्रित वित्त के लिए थीमेटिक फंड को बढ़ावा देगी, जिसमें सरकार का हिस्सा 20 प्रतिशत तक सीमित रहेगा तथा फंड निजी फंड मैनेजरों द्वारा प्रबंधित किये जाएंगे।
अवसंरचना परियोजनाओं की वित्तीय व्यवहार्यता
वित्त मंत्री ने कहा कि अवसंरचना आवश्यकताओं के वित्त पोषण के लिए, बहुस्तरीय एजेंसियों से तकनीकी तथा ज्ञान सहायता के साथ पीपीपी सहित परियोजनाओं की वित्तीय व्यवहार्यता को बढ़ावा देने के लिए कदम उठाए जाएंगे। उन्होंने यह भी कहा कि वित्तीय व्यवहार्यता में वृद्धि वैश्विक सर्वश्रेष्ठ प्रचलनों के अनुपालन, वित्त पोषण के नवोन्मेषी तरीकों तथा संतुलित जोखिम आवंटन द्वारा की जाएगी। उन्होंने कहा कि ‘’सार्वजनिक निवेश में तेजी लाने के लिए उल्लेखनीय स्तर पर निजी पूंजी द्वारा सहायता किये जाने की आवश्यकता होगी।’’
राष्ट्रपति सचिवालय
भारतीय राजस्व सेवा के प्रशिक्षु अधिकारी राष्ट्रपति से मिले
भारतीय राजस्व सेवा  के 72वें बैच के प्रशिक्षु अधिकारियों ने आज  को राष्ट्रपति भवन में राष्ट्रपति श्री रामनाथ कोविंद से मुलाकात की।
आईआरएस प्रशिक्षु अधिकारियों को संबोधित करते हुए राष्ट्रपति ने कहा कि भारत दुनिया में सबसे तेजी से बढ़ती प्रमुख अर्थव्यवस्था है। आने वाले वर्षों में इसकी जीडीपी दुगुना से ज्यादा होने की उम्मीद है। इससे चौतरफा संभावनाओं का सृजन होगा। उन्होंने कहा कि इससे कर राजस्व में बढ़ोत्तरी होगी और राजस्व अधिकारियों की चुनौतियां बढ़ जाएंगी। उन्हें देश के आर्थिक साधन को सुगम बनाने में चुनौतियों से निपटने की जरूरत पड़ेगी।
राष्ट्रपति ने कहा कि हाल के वर्षों में सरकार ने वित्तीय व्यवस्था को दुरूस्त करने के लिए कई कदम उठाए हैं और काले धन के खतरे पर भी अंकुश लगाया है। काले धन से लड़ाई में आईआरएस अधिकारी अग्रणी सैनिक हैं। राष्ट्रपति ने कहा कि नोटबंदी, आय घोषणा योजना और बेनामी संपत्ति निषेध कानून में संशोधन जैसे कदम हमारी अर्थव्यवस्था को और पारदर्शी बनाने के प्रति लोगों और सरकार की इच्छा-शक्ति को दर्शाता है।
राष्ट्रपति ने कहा कि आम आदमी को लोकसेवकों खासकर आईआरएस अधिकारियों से काफी उम्मीदें हैं। उन्होंने कहा कि ये अधिकारी सरकार और नागरिकों के बीच प्रमुख कड़ी हैं। राष्ट्रपति ने अधिकारियों से कहा कि वे यह न भूलें कि आम लोगों से ही उन्हें उनकी सेवा करने की शक्ति और अधिकार मिलते हैं।
Click here to see President's speech
जनजातीय कार्य मंत्रालय
बिरसा मुंडा के पोते श्री सुखराम मुंडा 16 नवंबर को श्री अर्जुन मुंडा की उपस्थिति में दिल्ली हाट में आदि महोत्सव का उद्घाटन करेंगे
जनजातीय कार्य मंत्रालय का जनजातीय सहकारी विपणन विकास संघ लिमिटेड  महान आदिवासी स्वतंत्रता सेनानी भगवान बिरसा मुंडा की स्मृति में आजादी का अमृत महोत्सव मनाने के लिए "आदि महोत्सव" 2021 का आयोजन कर रहा है। आदि महोत्सव एक राष्ट्रीय जनजातीय उत्सव है, जिसे 16 से 30 नवंबर, 2021 तक दिल्ली हाट, नई दिल्ली में आयोजित किया जा रहा है। बिरसा मुंडा के पोते श्री सुखराम मुंडा और केंद्रीय जनजातीय कार्य मंत्री श्री अर्जुन मुंडा 16 नवंबर, 2021 को शाम 6.30 बजे महोत्सव का उद्घाटन करेंगे।
जनजातीय कार्य राज्य मंत्री श्रीमती रेणुका सिंह, जनजातीय कार्य राज्य मंत्री श्री बिस्वेश्वर टुडू और ट्राइफेड के अध्यक्ष श्री रामसिंह राठवा उद्घाटन समारोह के विशिष्ट अतिथि होंगे।
जनजातीय संस्कृति, शिल्प, भोजन और वाणिज्य की भावना का उत्सव- आदि महोत्सव- एक सफल वार्षिक पहल है, जिसे 2017 में शुरू किया गया था। यह त्योहार देश भर में आदिवासी समुदायों के समृद्ध और विविध शिल्प, संस्कृति से लोगों को एक ही स्थान पर परिचित कराने का एक प्रयास है।
दिल्ली हाट में फरवरी 2021 में आयोजित राष्ट्रीय जनजातीय महोत्सव में आदिवासी कला तथा शिल्प, औषधि तथा उपचार, व्यंजन और लोक मंचन का प्रदर्शन और बिक्री शामिल थे, जिसमें देश के 20 से अधिक राज्यों के लगभग 1000 आदिवासी कारीगरों, कलाकारों और रसोइयों ने भाग लिया और अपनी समृद्ध पारंपरिक संस्कृति की एक झलक प्रस्तुत की।
नवंबर के आयोजन में भी देश भर में हमारी जनजातियों की समृद्ध और विविध विरासत को दर्शाया जाएगा, जो उनकी कला, हस्तशिल्प, प्राकृतिक उत्पाद तथा स्वादिष्ट व्यंजनों में देखा जाता है। उम्मीद है कि 200 से अधिक स्टालों के माध्यम से एक बार फिर 15 दिवसीय उत्सव में 1000 आदिवासी कारीगर और कलाकार भाग लेंगे।
प्राकृतिक सादगी की विशेषता, आदिवासी लोगों की कृतियों की कालातीत अपील है। हस्तशिल्प की विस्तृत श्रृंखला जिसमें हाथ से बुने हुए सूती, रेशमी कपड़े, ऊन, धातु शिल्प, टेराकोटा, मनका-कार्य शामिल हैं तथा इन सभी को संरक्षित करने एवं बढ़ावा देने की आवश्यकता है।
महिला एवं बाल विकास मंत्रालय
दिनांक 16 से 31 तक पोषण पखवाड़ा मनाया जा रहा है
खाद्य वानिकी के माध्यम से पोषण संबंधी चुनौतियों का समाधान किया जाएगा
कुपोषण पर जागरूकता पैदा करने के लिए पोषण पंचायतों का आयोजन
महिला एवं बाल विकास मंत्रालय दिनांक 16 से 31 मार्च, 2021 तक पोषण पखवाड़ा मना रहा है । खाद्य वानिकी के माध्यम से पोषण चुनौतियों का समाधान करना और पोषण पंचायतों का आयोजन पोषण पखवाड़ा 2021 के लिए प्रमुख फोकस क्षेत्र हैं । पोषण संबंधी चुनौतियों से निपटने के लिए आयुष मंत्रालय के राष्ट्रीय औषधीय पौधे बोर्ड  द्वारा स्थानीय पंचायत और डीएम/डीसी की देखरेख में आकांक्षी जिलों में प्रति आंगनबाड़ी केंद्र  पोषण युक्त पौधों के 4 पौधे का वितरण किया जाएगा । पोषण पंचायत का आयोजन किया जाएगा जिसमें कुपोषण की व्यापकता और इसके परिणामों, पोषण वाटिका, खाद्य वानिकी, एसएएम/ एमएएम बच्चों की पहचान और इसके प्रबंधन जैसे विषयों पर जागरूकता पैदा करने के लिए पीआरआई के सदस्य शामिल होंगे ।
प्रधानमंत्री श्री नरेंद्र मोदी द्वारा दिनांक 8 मार्च 2018 को शुरू किए गए पोषण अभियान ने व्यापक लोगों की भागीदारी सुनिश्चित करने में एक लंबा सफर तय किया है । पोषण अभियान अन्य मंत्रालयों के साथ तालमेल में समग्र तरीके से पोषण परिणामों में सुधार करने का प्रयास करता है । पोषण अभियान के वांछित लक्ष्यों को प्राप्त करने के लिए व्यक्तिगत और सामुदायिक स्तर पर व्यवहार परिवर्तन एक महत्वपूर्ण आयाम है । पोषण अभियान अन्य मंत्रालयों के साथ तालमेल में समग्र तरीके से पोषण परिणामों में सुधार करने का प्रयास करता है । पोषण अभियान के वांछित लक्ष्यों को प्राप्त करने के लिए व्यक्तिगत और सामुदायिक स्तर पर व्यवहार परिवर्तन एक महत्वपूर्ण आयाम है। 'मन की बात' समेत विभिन्न अवसरों पर प्रधानमंत्री से आह्वान किया गया और जन जन भागीदारी के माध्यम से पोषण से संबंधित मुद्दों पर जनता को जागरूक करने में मदद मिली ।
सितंबर 2020 में पोषण माह के दौरान पिछले आयोजित पोषण केंद्रित जन आंदोलन आधारित समारोह के दौरान पोषण वाटिका की स्थापना ने गति पकड़ी जिसके परिणामस्वरूप आंगनबाड़ी स्तर पर आयोजित किचन गार्डन के रूप में 10.87 लाख पौधरोपण अभियान चलाया गया । इसके साथ-साथ इसी अवधि के दौरान आयुष आधारित प्रयासों ने सदियों पुरानी पोषण पद्धतियों के बारे में ज्ञान के प्रसार में और मदद की।
महिला एवं बाल विकास मंत्रालय पोषण पखवाड़े के दौरान गतिविधियों के समन्वय के लिए नोडल मंत्रालय होगा । प्रदेशों/केंद्र शासित प्रदेशों में महिला एवं बाल विकास विभाग एवं समाज कल्याण विभाग पोषण पखवाड़े का नोडल विभाग होगा ।
प्रधानमंत्री कार्यालय
प्रधानमंत्री श्री नरेन्द्र मोदी और पुर्तगाल गणराज्य के प्रधानमंत्री एंटोनियो लुई सेंटोस दा कोस्टा के बीच फोन पर बातचीत
प्रधानमंत्री श्री नरेन्द्र मोदी ने आज पुर्तगाल के प्रन मंत्री महामहिम एंटोनियो लुई सैंटोस दा कोस्टा के साथ टेलीफोन पर बातचीत की।
दोनों नेताओं ने दोनों देशों में कोविड-19 महामारी की स्थिति की समीक्षा की। उन्होंने महामारी को समाप्त करने के लिए टीकों का तेजी से और न्यायसंगत वितरण करने के बारे में चर्चा की।
प्रधानमंत्री मोदी ने भारत के टीकाकरण अभियान पर प्रधानमंत्री कोस्टा को जानकारी दी, साथ ही भारत द्वारा अब तक 70 से अधिक देशों को दी गई सहायता की भी जानकारी दी। उन्होंने आश्वासन दिया कि भारत अपनी क्षमता के अनुसार अन्य देशों के टीकाकरण प्रयासों का समर्थन करना जारी रखेगा।
दोनों नेताओं ने द्विपक्षीय संबंधों की समीक्षा की और पिछले कुछ वर्षों में भारत-पुर्तगाल के बीच साझेदारी के सकारात्मक गति पकड़ने पर संतोष व्यक्त किया।
दोनों नेताओं ने मई 2021 में पोर्टो में यूरोपीय संघ के पुर्तगाली प्रेसीडेंसी के तहत होने वाली पहली भारत-यूरोपीय संघ नेताओं की बैठक की तैयारियों की भी समीक्षा की। प्रधानमंत्री मोदी ने भारत-यूरोपीय संघ की रणनीतिक साझेदारी को मजबूत करने के लिए प्रधानमंत्री कोस्टा द्वारा निभाई जा रही भूमिका की सराहना की और कहा कि वह उनसे पोर्टो में मिलने के लिए उत्सुक हैं।
प्रधानमंत्री कार्यालय
प्रधानमंत्री ने फ्रांस के राष्ट्रपति के शीघ्र स्वस्थ होने और अच्छे स्वास्थ्य की कामना की
प्रधानमंत्री श्री नरेन्द्र मोदी ने फ्रांस के राष्ट्रपति श्री इमैनुएल मैक्रों के कोविड-19 पॉजिटिव पाये जाने के बाद उनके शीघ्र स्वस्थ होने और अच्छे स्वास्थ्य की कामना की है।
अपने ट्वीट संदेश में प्रधानमंत्री ने कहा कि मैं अपने प्रिय मित्र इमैनुएल मैक्रों के शीघ्र स्वस्थ होने और अच्छे स्वास्थ्य की कामना करता हूं।